ไฟแนนซ์ทูเดย์
...ต้องให้กำลังใจ ประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) ที่แม้ค่าเงินบาทจะอ่อนค่ามาแตะที่ระดับ 29.40 บาทต่อเหรียญสหรัฐ แต่ยังไม่วายเจอข่าวถูกปลดออกจากตำแหน่งแบบรายวัน
3 พ.ค. 2556

...ต้องให้กำลังใจ ประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) ที่แม้ค่าเงินบาทจะอ่อนค่ามาแตะที่ระดับ 29.40 บาทต่อเหรียญสหรัฐ แต่ยังไม่วายเจอข่าวถูกปลดออกจากตำแหน่งแบบรายวัน 
...จะว่าไปของแบบนี้กะพริบตาไม่ได้ เพราะที่ผ่านมารัฐบาลนี้และกระทรวงการคลัง สั่งปลดสายฟ้าแลบผู้บริหารมาแล้วหลายราย ไม่ว่าจะเป็น สมชาติ วงศ์วัฒนศานต์ จากตำแหน่งผู้อำนวยการสำนักงานสลากฯ และ ปิยสวัสดิ์ อัมระนันทน์ จากตำแหน่งกรรมการผู้อำนวยการใหญ่ (DD) บริษัท การบินไทย ก็ทำกันมาแล้ว 
...เหมือนหวยล็อกยังงัยพิกล เมื่อโรงงานยาสูบที่หันรีหันขวางอยู่นาน แต่ในที่สุดก็เคาะเลือกให้ก่อสร้างโรงงานยาสูบแห่งที่ 2 ที่ จ.เชียงใหม่ ในเบื้องต้นคาดว่าเตรียมเสนอ ครม.ขอเพิ่มงบก่อสร้างจาก 1.6 หมื่นล้านบาท เป็น 2 หมื่นล้านบาท แม้ว่าล่าสุดยาสูบไทยจะถูกบุหรี่นอกตีตลาดอย่างหนักจนส่วนแบ่งการตลาดจาก 78% เหลือ 74% แต่โรงงานยาสูบยังวางแผนก่อสร้างให้โรงงานที่เชียงใหม่ใหญ่ไม่น้อยหน้าที่นิคมอุตสาหกรรมโรจนะ จ.พระนครศรีอยุธยา ซึ่งมีพนักงานร้องกันระงมว่าเป็นที่ตาบอด
...ได้ข่าวว่าคณะกรรมการธนาคารเอสเอ็มอีแบงก์ที่มี นริศ ชัยสูตร เป็นประธาน และ พิชัย ชุณหวชิร เป็นประธานกรรมการบริหาร ตัดสินใจว่าจ้างที่ปรึกษามานั่งทำงานช่วยทำแผนฟื้นฟูให้ด้วยค่าจ้างหลักแสนบาทต่อเดือน หวังว่าผลดำเนินงานในไตรมาส 2 จะดีเหมือนไตรมาสแรกที่แม้จะเจอมรสุมหนัก แต่คณะกรรมการและพนักงานยังโชว์ฝีมือฝ่ามรสุมจนสามารถทำกำไรได้มากมายตั้ง 300 ล้านบาท 
...ส่วนเรื่องผลขาดทุนสะสมกว่า 9,000 ล้านบาทนั้น ส่วนหนึ่งเป็นผลขาดทุนจากหนี้เน่าค้างเก่ามาตั้งแต่สมัยบรรษัทอุตสาหกรรมขนาดย่อมแห่งประเทศไทย (บอย.) ส่วนปีที่ผ่านมาสามารถทำกำไรได้ และนำเงินไปตั้งสำรองกว่า 4,000 ล้านบาท จนขาดทุนอย่างที่เห็น ใครที่ปรามาสว่าฝีมือการทำงานของพนักงานที่นี่ คงต้องประเมินกันใหม่ เพราะยามน้ำท่วมเรา คณะกรรมการธนาคารและพนักงานร่วม 1,700 คน มิได้งอมืองอเท้า หากแต่ร่วมแรงร่วมใจกันวิดน้ำออกจากเรือ จนสามารถทำกำไรได้มากโข ต้องปรบมือให้กำลังใจ